Sala nýrra fólksbíla á árinu 2019 var nokkuð minni en 2018 en í heildina seldust 11.728 nýir fólksbílar árið 2019 en 17.976 bílar árið 2018 . Samdráttur milli ára var 34,8% en hafa ber í huga að 2018 var fyrir ofan meðallag söluára eftir aldamót . Vinsælasta einstaka vörumerkið var Toyota með 16,8% hlutfall , þar á eftir fylgdu Kia með 12,6% og Hyundai með 6,8% . Efstu tíu bílarnir í heildarsölu og hlutfall sölu til einstaklinga og bílaleiga af þeim . Þegar sölutölur ársins 2019 eru skoðaðar út frá því hver var vinsælasti bíllinn kemur ekki á óvart að Toyota-bíll tróni þar á toppnum en nýr RAV 4 var vinsælastur með 696 seld eintök . Toyota RAV 4 var líka ofarlega í valinu á bíl ársins í ár og vann flokk jepplinga . Í öðru sæti varð Dacia Duster með 552 bíla og MMC Outlander þriðji með 418 eintök . Toyota var með þrjá bíla í topp 10 en Land Cruiser varð í fjórða sæti með 384 bíla , en til að eiga fyrir einum slíkum þarf að punga út að lágmarki 8.480.000 krónum . Toyota Yaris var svo fimmti en af honum seldist 371 bíll . Dæmið breytist svo aðeins þegar skoðað er hvaða bílar eru keyptir af almenningi og hvaða bíla hinar fjölmörgu bílaleigur landsins kaupa , en þær keyptu 41,5% allra bíla á árinu 2019 . Vinsælasti bílaleigubíllinn er Dacia Duster en hann kemst ekki einu sinni inn á listann yfir 10 vinsælustu bíla meðal almennings . Þar fer MMC Outlander fremstur í flokki með 397 bíla selda til einstaklinga . Toyota RAV 4 er þar fast á hæla honum í öðru sæti með 347 eintök og Hyundai Kona jepplingurinn þriðji með 208 bíla . Toyota RAV 4 er einnig í öðru sæti þegar kemur að bílaleigum með 346 bíla og Land Cruiser salan er greinilega mest bílaleigumegin en þær keyptu 234 slíka .